**KÖVESKÁL KÖZSÉG ÖNKORMÁNYZATA**

**KÉPVISELŐ-TESTÜLETE**

Ikt.szám: Krs/998-9/2019.

**JEGYZŐKÖNYV**

**Készült:** Köveskál Község Önkormányzata Képviselő-testületének 2019. június 13-án 15.30 órakor megtartott rendkívüli nyilvános üléséről.

**Az ülés helye:** Kultúrház Köveskál.

**Jelen vannak:**

Dr. Varró Gábor polgármester

Györffy Szabolcs alpolgármester

Csonka Alexandra képviselő

Marton Norbert képviselő

Szücs Zoltán képviselő

Tanácskozási joggal megjelent:

Tóthné Titz Éva jegyzőt helyettesítő aljegyző megbízásából:

Dr. Takács Katalin aljegyzőt helyettesítő igazgatási csoportvezető

Pálffyné Cséri Mónika műszaki ügyintéző

A jegyzőkönyvet készítette: Csik Tímea jegyzőkönyv-vezető

**Dr. Varró Gábor polgármester:** köszönti a megjelenteket, megállapítja, hogy a testület teljes létszámban jelen, így határozatképes. Javasolja a meghívó szerinti napirend elfogadását.

Köveskál Község Önkormányzata Képviselő-testülete 5 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**67/2019. (VI. 13.) HATÁROZATA**

***2019. június 13-i rendkívüli ülés napirendjének elfogadásáról***

Köveskál Község Önkormányzata Képviselő-testülete a 2019. június 13-i nyilvános rendkívüli ülés napirendjét az alábbiak szerint elfogadja:

1. Szervezeti és Működési Szabályzatról szóló 13/2013. (X. 02.)
önkormányzati rendelet módosítása
Előterjesztő: Dr. Varró Gábor polgármester
2. Lakossági víz- és csatornaszolgáltatás támogatására pályázat benyújtása
Előterjesztő: Dr. Varró Gábor polgármester
3. Helyi Esélyegyenlőségi Program elfogadása
Előterjesztő: Dr. Varró Gábor polgármester
4. Birtokvédelmi eljárás kezdeményezése
Előterjesztő: Dr. Varró Gábor polgármester
5. Önkormányzat részére jogi képviselő megbízása
Előterjesztő: Dr. Varró Gábor polgármester
6. Közterületek használatáról szóló 10/2008. (VII. 25.) önkormányzati rendelet módosítása
Előterjesztő: Dr. Varró Gábor polgármester

**1.) Szervezeti és Működési Szabályzatról szóló 13/2013. (X. 02.) önkormányzati rendelet módosítása**

**Dr. Varró Gábor polgármester:** javasolja a szervezeti és működési szabályzat módosításának elfogadását.

Köveskál Község Önkormányzata Képviselő-testülete 5 igen szavazattal, ellenszavazat és tartózkodás nélkül az alábbi rendeletet alkotta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**8/2019. (VI. 28.) önkormányzati rendelete**

**Köveskál Község Önkormányzata Képviselő-testületének**

**a Képviselő-testület szervezeti és működési szabályzatáról szóló 13/2013. (X.2.) önkormányzati rendelete módosításáról**

**2.) Lakossági víz- és csatornaszolgáltatás támogatására pályázat benyújtása**

**Dr. Varró Gábor polgármester:**  ez a szokásos pályázat, melyet javasol elfogadásra.

Köveskál Község Önkormányzata Képviselő-testülete 5 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**68/2019. (VI. 13.) HATÁROZATA**

***lakossági víz- és csatornaszolgáltatás támogatása pályázat benyújtásáról***

Köveskál Község Önkormányzata Képviselő-testülete a 2019. évi lakossági víz- és csatornaszolgáltatás támogatására pályázatot nyújt be a Magyar Államkincstár felé, amennyiben a DRV Zrt, mint ívóvíz Szolgáltató nyilatkozata alapján pályázat benyújtására jogosult az Önkormányzat.

A Képviselő-testület meghatalmazza a polgármestert az állami támogatás igénylésének benyújtására és a pályázattal kapcsolatos teendők lebonyolítására.

Felelős: Dr. Varró Gábor polgármester

Határidő: folyamatos.

**3.) Helyi Esélyegyenlőségi Program elfogadása**

**Dr. Varró Gábor polgármester:**  ezen napirend keretében is megkapták a nagyon részletes, terjedelmes anyagot. Kérdezi, hogy van-e észrevétel, kérdés. Megállapítja, hogy nincsen, ezért javasolja a program elfogadását.

Köveskál Község Önkormányzata Képviselő-testülete 5 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**69/2019. (VI. 13.) HATÁROZATA**

***Köveskál Község Önkormányzata Képviselő-testületének
Helyi Esélyegyenlőségi Tervének elfogadásáról***

Köveskál Község Önkormányzat Képviselő-testülete az egyenlő bánásmódról és az esélyegyenlőség előmozdításáról szóló 2003. évi CXXV. törvény 31. § (1) bekezdése alapján az előterjesztés melléklete szerinti formában és tartalommal a Helyi Esélyegyenlőségi Programot a 2019-2024. időszakra vonatkozóan elfogadja.

Felkéri a polgármestert, hogy az aláírt dokumentumot küldje meg a Szociális és Gyámügyi Főigazgatóság részére.

Felelős: dr. Varró Gábor, polgármester

Határidő: azonnal

**4.) Birtokvédelmi eljárás kezdeményezése**

**Dr. Varró Gábor polgármester:**  a 489/2 helyrajzi számú ingatlanon az építtető társaság közterületre építkezett, amelynek a kiderítését és a megszüntetését ezzel lenne célszerű kezdeni. Javasolja a birtokvédelmi eljárás kezdeményezését.

Köveskál Község Önkormányzata Képviselő-testülete 5 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**70/2019. (VI. 13.) HATÁROZATA**

***birtokvédelmi eljárás kezdeményezéséről***

Köveskál Község Önkormányzata Képviselő-testülete egyetért azzal, hogy az Önkormányzat birtokvédelmi eljárást indítson a Köveskál, 489/2. hrsz.-ú ingatlan tulajdonosával szemben.

Köveskál Község Önkormányzata Képviselő-testülete felhatalmazza a Polgármestert, hogy a birtokvédelmi eljárás kezdeményezésére, a jogi képviseletre megbízott Dr. Horváth Anna ügyvédet bízza meg.

Felelős: Dr. Varró Gábor polgármester

Határidő: folyamatos.

**5.)** **Önkormányzat részére jogi képviselő megbízása**

**Dr. Varró Gábor polgármester:**  a 489/2, illetve a 423 helyrajzi számú ingatlan lakója jóvoltából úgy néz ki, hogy jogi ügyek lesznek és beszéltek arról, hogy erre jogi képviselőt bíznának meg Dr. Horváth Anna személyében. A 423 helyrajzi számú ingatlan lakójával szemben már be is adta a keresetet. Tulajdonképpen az ügyvéd nőt egy keret formában bíznák meg és amint van egy ügy, akkor arra külön köt vele egy megállapodást. Javasolja, hogy aki ezzel egyetért, kézfeltartással jelezze.

Köveskál Község Önkormányzata Képviselő-testülete 5 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZATA**

**KÉPVISELŐ-TESTÜLETÉNEK**

**71/2019. (VI. 13.) HATÁROZATA**

***jogi képviselő megbízásáról***

Köveskál Község Önkormányzata Képviselő-testülete egyetért azzal, hogy az Önkormányzat jogi képviseletét alkalmi megbízással Dr. Horváth Anna (1163 Budapest, Farkashida u. 13.) ügyvéd lássa el.

Köveskál Község Önkormányzata Képviselő-testülete felhatalmazza a Polgármestert, hogy a döntésről az Ügyvéd Asszonyt tájékoztassa, jogi képviselet szükségessége esetén, az adott ügyre vonatkozó megbízási szerződést aláírja.

Felelős: Dr. Varró Gábor polgármester

Határidő: folyamatos.

1. **Közterületek használatáról szóló 10/2008. (VII. 25.) önkormányzati rendelet módosítása**

**Dr. Varró Gábor polgármester:**  ennek a rendelet módosításnak a lényege, hogy megszaporodtak azok az ingatlantulajdonosok Köveskálon, akik az ingatlanukat érintő közterületet és annak felületét sajátjuknak tekintve használják, átalakítják, mást elzárnak tőle, vagy pedig elrondítják. A módosítás 6. §-a vonatkozásában: a közútkezelői hozzájárulás megadása még nem jogosítja fel az engedélyest a közterület bontásra. Volt több vita közte és az ügyintéző között, aki azt mondta, hogy nem akarja elfogadni a javaslatát, de hajlandó lenne rá, mert itt van egy lehetőség és kompromisszumot tudnak kötni. Tehát el tud tekinteni az (5) bekezdéstől úgy, hogy a 19. § (3) bekezdése arról szó, hogy…

**Dr. Takács Katalin aljegyzőt helyettesítő igazgatási csoportvezető:** „ *a közterület-használati engedély nem pótolja a jogszabályokban előírt egyéb engedélyek (pl. építésügyi, közegészségügyi, rendészeti szakhatóságok engedélyei) beszerzését.”*

**Dr. Varró Gábor polgármester:**  ebben az esetben nem csinálnak mást, mint adnak egy használati engedélyt, de felhívják a figyelmet más hatósághoz való irányításra. Az is megfelel számára, ha 19. § (5) bekezdését elfelejtik és a 19. § (3) bekezdése marad így azzal a kiegészítéssel, hogy a szakhatóságok közterületbontási engedélye.

**Pálffyné Cséri Mónika műszaki ügyintéző:** abban maradtak, hogy ez az (5) bekezdés így maradhat és még azt beszélték, hogy a közútkezelői hozzájárulásba ezután mindig beleírják, hogy bontási engedély megkérése szükséges.

**Dr. Takács Katalin aljegyzőt helyettesítő igazgatási csoportvezető:** tekintettel arra, hogy a rendelet módosítás vonatkozásában több egyeztetés is zajlott, ezért az előterjesztésben szerepel egy jegyző által javasolt rész, illetve egy polgármester által javasolt rész. Tulajdonképpen kettő rendelet módosítási javaslat van benne és a második a polgármester úr által javasoltak.

**Dr. Varró Gábor polgármester:**  kérdezi, hogy miben tér el.

**Pálffyné Cséri Mónika műszaki ügyintéző:** abban tér el, amiben nem tudtak megegyezni.

**Dr. Takács Katalin aljegyzőt helyettesítő igazgatási csoportvezető:**

* a 2. § vonatkozásában annyiban tér el, hogy a hivatal nem javasolja belevenni az alábbi részt: „*amennyiben a használat ingatlanhoz kapcsolódik, akkor az ingatlan tulajdonosának kell kérnie.”*  Az építési tevékenységeknél benne van ugyanebben a bekezdésben tovább, itt pedig annyira nem tartják egyértelműnek. Például, ha valaki közterületen bármit árulni szeretne és arra a területre konkrétan közterülethasználati engedélyt kér, hogy ott vattacukrot áruljon, kvázi az is ingatlanhoz kapcsolódik. Mivel a közterület tulajdonosa az önkormányzat, akkor az önkormányzat kérjen engedélyt? Ezt a hivatal nem tudja értelmezni.

**Dr. Varró Gábor polgármester:**  túlságosan alaposan, vagy nem egészen tényszerűen lett megközelítve, de akkor egészítsék ki *„saját tulajdonú ingatlanhoz”*, mert arról van szó.

**Dr. Takács Katalin aljegyzőt helyettesítő igazgatási csoportvezető:** vagy a „*használni kívánó személy tulajdonában álló”.*

**Dr. Varró Gábor polgármester:**  véleménye szerint jó úgy, hogy *„saját tulajdonú ingatlanhoz”.*  Ha valaki csinál egy bejárót az ingatlanára, akkor nem szeretnének a kivitelezővel vitatkozni.

**Dr. Takács Katalin aljegyzőt helyettesítő igazgatási csoportvezető:** a szándékot értette a hivatal.

**Dr. Varró Gábor polgármester:**  a használatot a használni akaró kérje, de ha saját tulajdonú ingatlanhoz tartozik, akkor az ingatlantulajdonos kérheti.

**Dr. Takács Katalin aljegyzőt helyettesítő igazgatási csoportvezető:**

* a 3. § ugyanaz,
* a 4. § vonatkozásában: „…*utalást arra, ha a használat közterület bontással jár, a bontásra közterület bontási engedély szükséges;”* Ezt a részt szükségtelennek tartják, mert a közterület használati engedély, az maga a bontásra vonatkozik. A közterület használat egyik alfaja a közterület bontás.

**Dr. Varró Gábor polgármester:**  a rendeletben van egy közterület használati kérelem és van egy közterület bontási kérelem és például közterület használat az, ha itt búcsú, vagy akármi van és valaki kér 3 m2-t, ahol felállít egy sátrat, vagy egy asztalt és árusít, akkor ő közterületet használ, de nem bont. Viszont ha valaki közművet visz be és felássa, vagy csak bejáratot csinál és a felületen leszedi a füvet, azzal ő már bont. Azért mondták azt, hogy a használati engedély nem szabad, hogy közterületbontást engedélyezzen, arra egy külön engedély kell.

**Dr. Takács Katalin aljegyzőt helyettesítő igazgatási csoportvezető:** tehát először kérjen egy közterület használati engedélyt, hogy használja, utána pedig kérjen közterület használati engedélyt a bontásra.

**Dr. Varró Gábor polgármester:**  ha használni akarja akkor kérjen használati engedélyt, ha bontani akarja, akkor kérjen bontási engedélyt. A két engedélynek a feltételrendszere is más. Más adatokat kell megadni az egyiknél, más adatokat kell megadni a másiknál. Ha a közterület használat, vagy a közútkezelői hozzájárulásnál fogalmuk sincsen, hogy kivel mit csináltat, kivel vezetteti be a csatornát, gázt, villanyt, viszont az önkormányzatnak tudni kell, hogy ki a kivitelező, kit láthatnak ott, kitől kérhetnek számon, ha nem úgy végzi, ahogyan a rendeletben le van írva. Tehát ezért a bontás és közterület használat véleménye szerint elválik egymástól.

**Györffy Szabolcs alpolgármester:** kérdezi, hogy van erre nyomtatvány, a használat alfaja a bontás.

**Dr. Takács Katalin aljegyzőt helyettesítő igazgatási csoportvezető:** közterülethasználati engedélyt ugyanúgy kérni kell az árusításra, meg a bontásra is.

**Györffy Szabolcs alpolgármester:** de nem ugyanaz a nyomtatvány.

**Pálffyné Cséri Mónika műszaki ügyintéző:** nincsen rá kimondottan formanyomtatvány, csak a tartalmi követelmények vannak meghatározva.

**Györffy Szabolcs alpolgármester:** de nem ugyanazok a tartalmi követelményei.

 **Pálffyné Cséri Mónika műszaki ügyintéző:** a bontásnál egy kicsit másabb.

**Dr. Varró Gábor polgármester:**  a bontásnál nem kell használati engedély, használati engedély nélkül is bonthat. Ha valaki közterületet akar bontani, akkor nem biztos, hogy használni akarja, ha például közművet akar javítani, akkor nem kell használati engedély, csak bontási engedély kell.

**Dr. Takács Katalin aljegyzőt helyettesítő igazgatási csoportvezető:** a hivatal álláspontja az, amit már elmondott, de maradhat így majd a törvényesség megvizsgálja.

**Dr. Varró Gábor polgármester:** véleménye szerint a használatra és a bontásra külön engedély legyen, ne mossák össze a kettőt.

**Marton Norbert képviselő:** de mi van akkor, ha használni és bontani is akarja. Nagyon sokan vannak, akik bejárót építettek: egyszer felbontották, odaépítették és azt az odaépített valamit pedig használják. Tehát először kell kérni egy bontást, mert felbontotta és átalakította és utána egy használati engedélyt, mert használja.

**Dr. Varró Gábor polgármester:** nem először kérjen használati engedélyt, aminek a feltételeit leírja és az önkormányzat megadja, mert ha nem kap használati engedélyt, akkor nem alakíthatja át. Ha meg van a használati engedélye, akkor kér egy bontási engedélyt és leírja, hogy ki, mikor, mit, hogyan és miként csinál, de legcélszerűbb, ha egyszerre beadja mindkettőt.

**Györffy Szabolcs alpolgármester:** kérdezi, hogy miben különbözik a hivatal álláspontja.

**Dr. Takács Katalin aljegyzőt helyettesítő igazgatási csoportvezető:** alapvetően úgy kezelik, hogy a közterülethasználati engedély kiadásának az egyik alfaja a bontási engedély. Ha valaki közterület használatot kér bontásra, akkor kvázi használja a közterületet azzal, hogy bontja..

**Györffy Szabolcs alpolgármester:** a bontási tartalmi elemeket kell neki benyújtani.

**Dr. Takács Katalin aljegyzőt helyettesítő igazgatási csoportvezető:** így van, beadja bontásra és bontásra adja ki a hivatal a közterülethasználati engedélyt.

**Györffy Szabolcs alpolgármester:** a testület szerint kettőt kell beadni.

**Dr. Takács Katalin aljegyzőt helyettesítő igazgatási csoportvezető:** ez a konkrét paragrafus azt a részét módosítja, hogy közterület használati engedélynek tartalmaznia kell, tehát ez magának az engedélynek a tartalma. Úgy van benne a módosítási javaslatban, hogy:
„*a közterület-használat helyének, módjának, mértékének és egyéb feltételeinek pontos meghatározását, utalást arra, ha a használat közterület bontással jár, a bontásra közterület bontási engedély szükséges;”* Tehát itt feltételezi azt, hogy vagy közterület használat, és ha bontással jár, akkor fel kell hívni, hogy bontási engedélyt is kell kérni.

**Györffy Szabolcs alpolgármester:** kérdezi, hogy laikus számára ez érthető ez a körmondat. Nem lenne egyszerűbb, ha a használatra is lenne engedély kérés és a bontásra is, mert ezt a jogi értelmezést nem biztos, hogy mindenki tudja követni.

**Dr. Takács Katalin aljegyzőt helyettesítő igazgatási csoportvezető**: igazából ez csak a használati engedély tartalmát sorolja fel.

**Györffy Szabolcs alpolgármester:** a laikus nem tudja, hogy ha használati engedélyt kér, akkor az megfelel-e bontásnak, illetve kiolvassa-e abból az összetett mondatból, hogy milyen tartalmi elemeket kell benyújtani.

**Pálffyné Cséri Mónika műszaki ügyintéző:** benne van a rendeletben, hogy mit kell tartalmaznia az egyik féle kérelemnek és mit kell tartalmaznia a másik féle kérelemnek. Ez már a kiadandó engedély tartalmi követelményét taglalja.

**Dr. Varró Gábor polgármester:** az fel van sorolva, hogy mit jelent a közterület használat. Ott ahol le van írva, hogy árusít stb. ott van az egyik pontban, hogy amennyiben az bontással jár, akkor bontási engedélyt is kell kérni. Ez nem jogi megfogalmazás, ez egy feltételezés. Tehát ez azt jelenti, hogy ha ezt a használatot kéri és ez bontással jár, akkor külön bontási engedélyt is kell kérni.

**Pálffyné Cséri Mónika műszaki ügyintéző:** akkor ezt nem ebben a pontban kell megfogalmazni.

**Dr. Varró Gábor polgármester:** tehát azt jelenti, hogy ha kiadnak egy használati engedélyt, ha valaki közterülethasználatot kér, abban megadják, hogy hol, milyet, mekkorát és miként, milyen célra használja és abba bele van írva az, hogy amennyiben közterületet bont, ahhoz külön engedélyt kell kérni. Azt mondja, hogy ezt tegyék bele és legyen egyértelmű.

**Dr. Takács Katalin aljegyzőt helyettesítő igazgatási csoportvezető:** úgy tudja, hogy az alábbiakról sok egyeztetés folyt:

*- „r)* *ingatlan bejáratánál kialakított bármely közterület felület módosítás*

 *s) ingatlan előtti közterület felületének bármely átalakítása”*

A hivatal szerint ez annyire nem helytálló, mivel ha valaki letérkövezi a bejáratát az nem tartozik ezen rendelet hatálya alá. Ez a közterület más célú hasznosítására vonatkozik, attól, hogy letérkövezi, attól még ugyanúgy közterület. Másrészt azt sem értik, hogy az idők végezetéig fizessen, mert letérkövezte a kocsibejáróját. A hivatal számára ez megfoghatatlan.

**Dr. Varró Gábor polgármester:** akkor miért kérnek közterülethasználati díjat, a közterületnek az a feladata, hogy mindenki használja. Tehát ha valaki árusít és egy pavilont csinál, akkor tegye, ha valaki reklámot tesz ki, akkor tegye miért ne kérnének tőle használati díjat.

**Györffy Szabolcs alpolgármester:** kérdezi, hogy a kedvezmények benne vannak-e a helyi lakosok vonatkozásában.

**Pálffyné Cséri Mónika műszaki ügyintéző:** ebben a rendeletben is van kedvezmény, 75 % és polgármester adhat 100 %-ot.

**Györffy Szabolcs alpolgármester:** tehát akkor teljes mértékben a „B” verziót fogadják el.

**Dr. Varró Gábor polgármester:** továbbra is azt mondja, hogy akik az ingatlanuk bejáratát szépen kikövezték és a közte lévő közterületet, ami zöldterület az önkormányzat tartja karban, úgy hogy ők a szemetet sokszor rárakják, az ilyen emberek a használatot fizessék meg.

**Dr. Takács Katalin aljegyzőt helyettesítő igazgatási csoportvezető:** tehát ha jól érti, akkor egy az egyben a „B” verzió kerülne elfogadásra azzal, hogy a 2. § kiegészül azzal, *hogy „saját tulajdon”.*

**Dr. Varró Gábor polgármester:** az elhangzottak figyelembevételével javasolja a rendelet módosítás elfogadását.

Köveskál Község Önkormányzata Képviselő-testülete 5 igen szavazattal, ellenszavazat és tartózkodás nélkül az alábbi rendeletet alkotta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**9/2019. (VI. 28.) önkormányzati rendelete**

**a közterületek használatáról szóló 10/2008. (VII. 25.)**

**önkormányzati rendelete módosításáról**

**Dr. Varró Gábor polgármester:** megköszöni a részvételt és az ülést 15:50 órakor bezárja. A képviselő-testület zárt ülésen folytatja munkáját.

K.m.f.

Dr. Varró Gábor Tóthné Titz Éva
polgármester jegyzőt helyettesítő aljegyző

A jegyzőkönyv tartalmáért felelős jelen lévő:

Dr. Takács Katalin
aljegyzőt helyettesítő igazgatási csoportvezető